b'\n_START_ARTICLE_\nFrank Udvari\n_START_SECTION_\nKariera\n_START_PARAGRAPH_\nUdvari je bil vzgojen v Kitchenerju. V mladosti je bil bolj\xc5\xa1i igralec baseballa kot hokejist, a vendar je ugotovil, da je bil poslan za hokejskega sodnika. Ko se leta 1948 na tekmi mladinskega mo\xc5\xa1tva svojega rodnega kraja, ki ga je treniral, sodnik ni pojavil, je vzel pi\xc5\xa1\xc4\x8dalko in po\xc5\xa1teno sodil tekmo. Po treh letih sodni\xc5\xa1kega dela v ligi OHA je \xc5\xbee prejel povabilo v ligo NHL._NEWLINE_Med profesionalci je za\xc4\x8del soditi leta 1951, sprva je sodil le na 12 tekmah in se po\xc4\x8dasi privajal na ligo. \xc5\xbde v svoji drugi sezoni pa je moral resneje zagrabiti za pi\xc5\xa1\xc4\x8dalko, saj je moral zapolniti vrzel za Georgesom Gravelom, ki je bil operiran na \xc5\xbeol\xc4\x8dnih kamnih in je bil izgubljen za celo sezono. Leto zanj ni bilo ugodno, saj mu je bilo dodeljenih veliko te\xc5\xbekih tekem in pogosto so mu tekme uhajale iz rok, \xc4\x8desto pa so njegove odlo\xc4\x8ditve obveljale za kontroverzne. Kljub temu pa so njegovi sodni\xc5\xa1ki kolegi in predsednik lige Clarence Campbell stali za njim. V roku dveh do treh let je Udvari \xc5\xbee postal eden najbolj cenjenih sodnikov lige._NEWLINE_Upokojil se je leta 1966 z le dvema izpu\xc5\xa1\xc4\x8denima tekmama za sabo, ki sta potekali tisti vikend, ko sta tako njegova \xc5\xbeena kot o\xc4\x8de zbolela. 1. avgusta 1966 je postal nadzornik sodnikov lige, nato je odprl mnogo hokejskih \xc5\xa1ol po celini in kasneje deloval tudi kot najvi\xc5\xa1ji sodnik lige AHL._NEWLINE_Zunaj hokeja je Udvari deloval kot zavarovalni agent podjetja Ontario Government Insurance Board, saj je test za sprejem k njim opravil z nadpovpre\xc4\x8dnimi ocenami. Prav tako je bil lastnik golf igri\xc5\xa1\xc4\x8da na eni svojih nepremi\xc4\x8dnin. Njegov zadnji dose\xc5\xbeek v \xc5\xa1portu se je zgodil 30. decembra 1978, ko je bil delegat NHL tekme med mo\xc5\xa1tvoma New York Islanders in Atlanta Flames. Na za\xc4\x8detku tekme je glavni sodnik Dave Newell utrpel hudo vreznino \xc4\x8deljusti in ni bil sposoben nadaljevati tekme, zato ga je zamenjal tedaj 64-letni Udvari. Ogrnil si je \xc4\x8drtast pulover, si od Bryana Trottierja sposodil drsalke in pripeljal tekmo do konca. Na tekmi je dosodil le dve manj\xc5\xa1i kazni, vrhunec tekme zanj pa je bil, ko je razveljavil gol prav Trottierju._NEWLINE_Leta 1973 je bil sprejet v Hokejski hram slavnih lige NHL.'